নিজস্ব প্রতিবেদন: অবশেষে খোঁজ মিলল চিতাবাঘের।   শিলিগুড়ি বেঙ্গল সাফারি পার্কের তৃণভোজীদের এলাকায়। ‘সচিন’কে অবশ্য এখনও বাগে আনতে পারেননি বনকর্মীরা। তাকে ধরার চেষ্টা চলছে। শিলিগুড়ি বেঙ্গল সাফারি পার্কে মাত্র একটা বছর হয়েছে সচিন রয়েছে। গত বছর জানুয়ারিতেই খয়েরবাড়ি ব্যাঘ্র প্রকল্প থেকে সচিন ও সৌরভ নামে দুটি  চিতাবাঘকে আনা হয় এখানে। তাদের ঘিরেই পর্যটকদের উন্মাদনা তুঙ্গে। বছরের প্রথম দিনও সচিনের খোঁজেই ঘুরছিল পর্যটকদের চোখ। কিন্তু কোত্থাও দেখা মিলছিল না তার। পরে বোঝা যায়, নিজের এলাকা ছেড়েই চম্পট দিয়েছে সচিন। আর তা ঘিরে বছরের প্রথম দিনই ধুন্ধুমারকাণ্ড শিলিগুড়ি সাফারি পার্কে। পর্যটকদের তড়িঘড়ি বার করে দেওয়া হয়। এলাকা ঘিরে ফেলেন বনকর্মীরা। সচিন আসলে কোথায় গিয়ে লুকিয়েছে, তাই ঠাওর করতে পারছিলেন না বনকর্মীরা। এই ঠান্ডাতেই কপালে বিন্দু বিন্দু ঘাম জমতে শুরু করে বনদফতরের উচ্চ পদস্থ আধিকারিকদেরও। ঘুমপাড়ানি গুলি নিয়ে শুরু হয় খোঁজ।